Safa ondersteun Danny Jordaan ná verkragtingsklagDanny Jordaan (Foto: safa.net via ANA) Die Suid-Afrikaanse Sokkervereniging (Safa) het Donderdag aangekondig dat sy nasionale uitvoerende komitee hul president Danny Jordaan sal ondersteun te midde van bewerings van verkragting teen hom. Klagtes is teen Jordaan aanhangig gemaak deur voormalige ANC-LP Jennifer Ferguson. Ferguson, ŉ sangeres wat nou in Swede bly, het in Oktober 2017 beweer dat Jordaan haar in 1993 by ŉ hotel in Nelson Mandelabaai verkrag het tydens ŉ funksie waar sy opgetree het. Sy het verlede week ŉ klag van verkragting teen Jordaan aanhangig gemaak by die Parkview-polisiestasie in Johannesburg. Safa het Donderdag tydens ŉ perskonferensie in Johannesburg gesê Jordaan is onskuldig totdat hy skuldig bevind word. Die Nasionale Vryheidsparty (NVP) het Dinsdag vir Danny Jordaan, president van die Suid-Afrikaanse Sokkervereniging (Safa), aangemoedig om te bedank te midde van die aanklag van verkragting. Die NVP het gesê Jordaan het tien dae om uit sy pos te bedank. Jordaan, voormalige burgemeester van Nelson Mandelabaai, het die voorval ontken en hou vol hy is onskuldig. Hy het verlede jaar Ferguson se aanbod vir bemiddeling tussen die twee van die hand gewys omdat hy gevoel het die publiek sal dit as ŉ toesmeerdery beskou.